**อย. เข้มอาหารและขนมผสมกัญชา กัญชง** **เน้นย้ำอ่านฉลาก**

**และปฏิบัติตามคำแนะนำบนฉลากก่อนบริโภค**

อย. เผย มีมาตรการกำกับดูแลอาหารและขนมผสมกัญชา กัญชง อย่างเคร่งครัด แนะดูฉลากข้อความคำเตือน เด็ก สตรีมีครรภ์ และสตรีให้นมบุตร ไม่ควรรับประทาน และงดจำหน่ายกับผู้ที่มีอายุต่ำกว่า 20 ปี เพื่อความปลอดภัยของผู้บริโภค

**เภสัชกรวีระชัย นลวชัย รองเลขาธิการคณะกรรมการอาหารและยา** เปิดเผยว่า ตามที่มีข้อห่วงใย เรื่องอาหารและขนมผสมกัญชา กัญชง เกรงเด็กจะซื้อไปบริโภค สำนักงานคณะกรรมการอาหารและยา (อย.)
มีมาตรการในการกำกับดูแลอย่างเคร่งครัด โดยออกประกาศกระทรวงสาธารณสุข กำกับดูแลอาหารที่
มีส่วนผสมกัญชา กัญชง ให้มีคุณภาพมาตรฐาน โดยคำนึงถึงข้อมูลความปลอดภัยตามหลักวิชาการ มีการกำกับดูแลให้ผลิตภัณฑ์อาหารใส่กัญชา กัญชง ได้รับ อย. ถูกต้อง กำหนดให้ฉลากผลิตภัณฑ์แสดง ข้อแนะนำ
การบริโภคเพื่อความปลอดภัย "ไม่ควรบริโภคเกินวันละ 2 หน่วยบรรจุ" และแสดงข้อความคำเตือนที่เห็น
ได้ชัดเจนบนฉลากผลิตภัณฑ์อาหารที่มีส่วนผสมของกัญชา กัญชง ได้แก่ “เด็ก สตรีมีครรภ์ และสตรีให้นมบุตร ไม่ควรรับประทาน” “หากมีอาการผิดปกติ ควรหยุดรับประทานทันที” “ผู้ที่แพ้หรือไวต่อสาร THC หรือ CBD ควรระวังในการรับประทาน” และ “อาจทำให้ง่วงซึมได้ ควรหลีกเลี่ยงการขับขี่ยานพาหนะ หรือ ทำงานเกี่ยวกับเครื่องจักรกล” ผลิตภัณฑ์ที่ได้รับอนุญาตต้องมีความปลอดภัย และมีผลวิเคราะห์ยืนยันปริมาณ THC ไม่เกินที่กฎหมายกำหนด และมีมาตรการกำกับดูแลสถานที่ผลิต และคุณภาพมาตรฐานอาหาร
มีมาตรการเฝ้าระวังอาหารที่มีส่วนผสมของกัญชา กัญชง ในท้องตลาดทุกช่องทางการจำหน่าย และเก็บตัวอย่างผลิตภัณฑ์อาหารส่งตรวจวิเคราะห์ปริมาณ THC/CBD และคุณภาพมาตรฐานอื่น
ที่กรมวิทยาศาสตร์การแพทย์ หากพบไม่ได้คุณภาพมาตรฐานก็จะดำเนินการตามกฎหมายอย่างเข้มงวด

กรณีมีข่าวเด็กรับประทานขนมมีส่วนผสมกัญชา กัญชง แล้วเกิดอาการไม่พึงประสงค์ สังคม
มีข้อห่วงใยในการเข้าถึงอาหารและขนมที่มีส่วนผสมของกัญชา กัญชง ของเด็กและเยาวชน อย. รับทราบและมีความห่วงใยเช่นเดียวกัน อย. จึงได้จัดประชุมผู้ประกอบการค้าปลีกเพื่อขอความร่วมมือ ร้านค้า ร้านสะดวกซื้อ ห้างสรรพสินค้า ในการจัดวางอาหารและขนมที่มีส่วนผสมของกัญชา กัญชง ให้เหมาะสมโดยแยกอาหารผสมกัญชา กัญชง จัดวางเป็นกลุ่มเฉพาะ จัดวางให้ลดการหยิบสินค้าเอง และมีป้ายชัดเจนว่า “งดจำหน่ายกับผู้ที่มีอายุต่ำกว่า 20 ปี” และได้กำชับขอความร่วมมือผู้ประกอบการไม่ให้จำหน่ายให้กับผู้บริโภคที่มีอายุต่ำกว่า
20 ปี

ขอให้ผู้บริโภคเลือกซื้ออาหารที่ได้รับอนุญาตถูกต้อง และอ่านฉลากว่ามีกัญชา กัญชง
เป็นส่วนประกอบหรือไม่ ควรปฏิบัติตามคำแนะนำในการบริโภคและข้อความคำเตือนที่แสดงบนฉลาก พ่อ แม่ ผู้ปกครอง ไม่ควรซื้ออาหารใส่กัญชา กัญชง ให้บุตรหลานอายุต่ำกว่า 20 ปี รับประทาน

===========================

**วันที่เผยแพร่ข่าว 15 กรกฎาคม 2565 ข่าวแจก 148 / ปีงบประมาณ พ.ศ. 2565**